b'\n_START_ARTICLE_\nVanga (Indija)\n_START_SECTION_\nIstorija\n_START_PARAGRAPH_\nIV a. pr. m. e. Vanga buvo minima kartu su kitomis kaimynin\xc4\x97mis valstyb\xc4\x97mis Gauda, Pundra ir Kamarupa. III a. kin\xc5\xb3 \xc5\xa1altiniuose ji buvo vadinama Panyueh. Sp\xc4\x97jama, kad graik\xc5\xb3 \xc5\xa1altiniuose minima Gangaridai gali b\xc5\xabti tapatinama su Vanga. \xc5\xa0ios valstyb\xc4\x97s gyventojai visur apra\xc5\xa1omi kaip geri j\xc5\xabrininkai ir prekybininkai._NEWLINE_Nuo pirm\xc5\xb3j\xc5\xb3 m\xc5\xabs\xc5\xb3 eros am\xc5\xbei\xc5\xb3 Vangos teritorija grei\xc4\x8diausiai augo, ir ji tapo viena i\xc5\xa1 did\xc5\xbeiausi\xc5\xb3 valstybi\xc5\xb3 tuometin\xc4\x97je Bengalijoje, konkuravusi su Gauda. Gali b\xc5\xabti, kad \xc5\xa0a\xc5\xa1anko laikais (VII a.) Vanga kontroliavo vis\xc4\x85 ryt\xc5\xb3 Bengalij\xc4\x85. Ma\xc5\xbedaug apie t\xc4\x85 laik\xc4\x85 pie\xc4\x8diausia, paj\xc5\xabrin\xc4\x97 Vangos teritorija prad\xc4\x97ta vadinti Vangala, i\xc5\xa1 ko, sp\xc4\x97jama, kilo visos Bengalijos pavadinimas._NEWLINE_750 m. gretimoje Gaudoje prasid\xc4\x97jus Pal\xc5\xb3 dinastijai, ji prijung\xc4\x97 Vang\xc4\x85 prie savo imperijos, suvienydama vis\xc4\x85 Bengalij\xc4\x85. Tai u\xc5\xbebaig\xc4\x97 Vangos valstybingum\xc4\x85.'